Når turister kommer til Læsø om sommeren, nyder lokalbefolkningen godt af de penge, som turisterne bruger. De lokale belastes dog også af det store rykind af turister, og det vil Læsø Kommune ændre

På mindre øer som Læsø bliver befolkningsantallet mangedoblet om sommeren. Turister indtager øen, og de lokale nyder godt af de penge, turisterne efterlader i lokalsamfundet. Det store rykind belaster dog også øer som Læsø. Det skriver Jyllands-Posten onsdag. Det dilemma vil Læsø Kommune nu gøre noget ved. Derfor har kommunen inviteret repræsentanter fra fem andre småsamfund fra Sverige, Norge, Skotland og Storbritannien for at diskutere bæredygtig turisme. Målet er at forhindre, at lokalsamfundene bliver til turisthuller, fordi der kun er liv i lokalsamfundet om sommeren og dødt i vinterperioden. Det fælles projekt kaldes CREST og er delvist finansieret af EU-midler.